Lyt til koncerter i Rumlig Lyd på Apple Music

Apple Music har introduceret et nyt koncept, nemlig koncerter i Rumlig Lyd. Apple Music Sessions-konceptet lanceres med to koncerter, der desværre ikke har voldsom bred appel. Det er nemlig med amerikanske country-stjerner og ikke store navne som eksempelvis Coldplay.

Carrie Underwood og Tenille Townes hedder de og begge koncerter er optaget specielt til formålet i et “state-of-the-art” studie i Nashville, Tenessee. Apple planlægger dog at udnytte andre genrer (og andre optagestudie) “i fremtiden” lover de i en pressemeddelelse.

Indtil videre er der dog fokus på countrymusikken; de næste Apple Music Sessions bliver med Ronnie Dunn og Ingrid Andress.

I sagens natur er det kun Apples egen udgave af Rumlig Lyd, der benyttes. Det betyder, at effekten kun høres på Apples AirPods-hovedtelefoner (samt Beats, som Apple også ejer). Koncerterne er også optaget på video, så du kan få den visuelle side med.

Så sent som i sidste uge lancerede Netflix og Sennheiser en anden variant af Rumlig Lyd. Den er baseret på Sennheisers Ambeo-teknologi, der er mere åben og kan benyttes med alle stereolydkilder. Men det er altså ikke den, Apple Music benytter.

Konkurrenten Spotify har i årevis lavet de såkaldte Spotify Sessions, der er “en samling af live, eksklusive optrædener fra de mest spændende kunstnere i verden”. Dog kun i stereo og uden Rumlig Lyd.

Lyt til koncerter i Rumlig Lyd på Apple Music